ཉིན་ཤས་ཀྱི་རྗེས།རི་གཤམ་དུ་གསར་དུ་ཆགས་པའི་གྲོང་གསར་དེ་ནས་གཡང་ལུག་གི་འབའ་སྒྲ་དང་།རྟ་བོང་གི་འཚེར་སྐད།འབྲི་ཕྱུགས་ཀྱི་ངུར་སྒྲ།ཁྱི་ཡི་ཟུག་སྐད་སོགས་གྲགས་ཡོང་བ་དང་།ཁྱིམ་དུད་རེ་རེའི་དུ་ཁུང་ནས་དུ་བ་སྔོ་ལྷོག་ལྷོག་ཏུ་འཕྱུར་བཞིན་ཡོད་པས།གཞུང་ཆུ་སྔོན་མོའི་བཞུར་སྒྲ་ལས་མི་ཕྱུགས་ཀྱིས་གྲགས་འགུལ་ཅི་ཡང་མེད་པའི་ཐང་སྟོང་དེར་ད་ལྟར་གསོན་ཤུགས་ཀྱིས་ཁེངས།ཧ་ལམ་ལོ་ངོ་སྟོང་ལ་དབུགས་རྒྱུན་ཆད་པའི་ཚེ་སྲོག་ཞིག་སླར་ས་འོག་ནས་འཇིག་རྟེན་དུ་ཐོན་པ་དང་གཉིས་སུ་མ་མཆིས།དེ་ལས་ལྡོག་སྟེ་འུར་ཟིང་ཆེ་བའི་རི་སྒང་གི་གྲོང་ཚོ་དེ་ད་ལྟ་ལོ་རྒྱུས་ཀྱི་གྱང་རོར་གྱུར་ནས་ཅི་ཡང་མི་སྣང་།